“ดาวโจนส์” ปิดทรุดกว่า 1,000 จุด วิตก “เฟด” ขึ้นดอกเบี้ยแรง
“ดาวโจนส์” ปิดร่วง 1,008.38 จุด มาที่ 32,283.40 จุด นักลงทุนวิตก “เฟด” ขึ้นดอกเบี้ยแรง หลัง “เจอโรม พาวเวล” ส่งสัญญาณขึ้นดอกเบี้ยครั้งใหญ่ในเดือนก.ย.65 เพื่อสกัดเงินเฟ้อ
“ดาวโจนส์” ปิดร่วงกว่า 1,000 จุด วิตก “เฟด” ขึ้นดอกเบี้ยแรง หลัง “เจอโรม พาวเวล” ส่งสัญญาณขึ้นดอกเบี้ยครั้งใหญ่ เพื่อสกัดเงินเฟ้อ
27 ส.ค. 2565

ดัชนีดาวโจนส์ตลาดหุ้นนิวยอร์ก ปิดร่วงลงมากกว่า 3% ในวันศุกร์ (26 ส.ค.) หลังจากนายเจอโรม พาวเวล ประธานธนาคารกลางสหรัฐ (เฟด) ส่งสัญญาณว่า เฟดจะปรับขึ้นอัตราดอกเบี้ยต่อไปเพื่อสกัดเงินเฟ้อ
ดัชนีเฉลี่ยอุตสาหกรรมดาวโจนส์ปิดที่ 32,283.40 จุด ร่วงลง 1,008.38 จุด หรือ -3.03%
ดัชนี S&amp;P500 ปิดที่ 4,057.66 จุด ร่วงลง 141.46 จุด หรือ -3.37% 
ดัชนี Nasdaq ปิดที่ 12,141.71 จุด ร่วงลง 497.56 จุด หรือ -3.94%
สำหรับในรอบสัปดาห์นี้ ดัชนีดาวโจนส์ ลดลง 4.2%, ดัชนี S&amp;P500 ลดลง 4% และดัชนี  Nasdaq ลดลง 4.4%
ทั้งนี้ตลาดหุ้นนิวยอร์กถูกกดดันหลังนายพาวเวลกล่าวว่า เศรษฐกิจสหรัฐจำเป็นจะต้องมีการคุมเข้มนโยบายไประยะหนึ่งก่อนที่จะสามารถควบคุมเงินเฟ้อได้ ซึ่งจะส่งผลให้การขยายตัวทางเศรษฐกิจชะลอลง, ตลาดแรงงานอ่อนแอลง และส่งผลกระทบต่อภาคครัวเรือนและภาคธุรกิจ
“เราจะปรับขึ้นอัตราดอกเบี้ยต่อไป จนกว่าจะมั่นใจว่าภารกิจของเราจะประสบความสำเร็จ โดยภาคครัวเรือนและภาคธุรกิจอาจได้รับผลกระทบจากการที่เฟดยังคงปรับขึ้นอัตราดอกเบี้ย แต่ความล้มเหลวในการรักษาเสถียรภาพของราคาจะทำให้เกิดผลกระทบมากกว่า” นายพาวเวลกล่าวในการประชุมประจำปีของเฟดที่เมืองแจ็กสัน โฮลในวันศุกร์
โดยนายพาวเวลกล่าวว่า เฟดยังคงจำเป็นต้องปรับขึ้นอัตราดอกเบี้ยต่อไป และเฟดจะไม่ตัดทางเลือกในการ “ปรับขึ้นอัตราดอกเบี้ยครั้งใหญ่มากกว่าปกติ” ในเดือนก.ย.
นอกจากนี้ การเปิดเผยข้อมูลเศรษฐกิจที่แข็งแกร่งทำให้ตลาดคาดว่า เฟดจะปรับขึ้นอัตราดอกเบี้ยต่อไปในเดือนหน้า โดยคาดว่าเฟดอาจจะปรับขึ้นอัตราดอกเบี้ยมากถึง 0.75%
หุ้นทั้ง 11 กลุ่มของดัชนี S&amp;P500 ปรับตัวลงในวันศุกร์ นำโดยกลุ่มเทคโนโลยีสารสนเทศ, กลุ่มบริการสื่อสาร และกลุ่มสินค้าฟุ่มเฟือยซึ่งร่วงลง 3.9-4.3%
หุ้นกลุ่มเติบโตและกลุ่มเทคโนโลยีร่วงลงด้วย โดยหุ้นอินวิเดีย และหุ้นแอมะซอน.คอมร่วงลง 9.2% แล 4.8% ตามลำดับ ขณะที่หุ้นอัลฟาเบท, เมตา แพลตฟอร์มส และบล็อก อิงค์ ร่วงลง 4.1-7.7%
หุ้นเดลล์ เทคโนโลยีส์ ร่วงลง 13.5% หลังคาดการณ์แนวโน้มผลประกอบการชะลอตัว เนื่องจากภาวะเงินเฟ้อและแนวโน้มเศรษฐกิจที่ซบเซากระตุ้นให้ผู้บริโภคและภาคธุรกิจคุมเข้มการใช้จ่าย
หุ้นแอฟเฟิร์ม โฮลดิงส์ ซึ่งเป็นบริษัทปล่อยเงินกู้ให้กับผู้บริโภค ร่วงลง 21.3% หลังคาดการณ์รายได้ทั้งปีต่ำกว่าที่ตลาดคาดไว้
ด้านกระทรวงพาณิชย์สหรัฐเปิดเผยในวันศุกร์ว่า ดัชนีราคาการใช้จ่ายเพื่อการบริโภคส่วนบุคคล (PCE) พื้นฐาน ซึ่งไม่นับรวมหมวดอาหารและพลังงาน และเป็นมาตรวัดอัตราเงินเฟ้อที่เฟดให้ความสำคัญ เพิ่มขึ้น 4.6% ในเดือนก.ค. เมื่อเทียบรายปี โดยต่ำกว่าตัวเลขคาดการณ์ของนักวิเคราะห์ที่ระดับ 4.8% และชะลอตัวจากระดับ 4.8% ในเดือนมิ.ย.
นอกจากนั้นกระทรวงพาณิชย์สหรัฐยังเปิดเผยด้วยว่า การใช้จ่ายส่วนบุคคลของผู้บริโภคสหรัฐเพิ่มขึ้น 0.1% ในเดือนก.ค. ขณะที่นักวิเคราะห์คาดว่าเพิ่มขึ้น 0.4% หลังจากเพิ่มขึ้น 1.0% ในเดือนมิ.ย. ส่วนรายได้ส่วนบุคคลเพิ่มขึ้น 0.2% ในเดือนก.ค. และต่ำกว่าที่นักวิเคราะห์คาดการณ์ที่ระดับ 0.5%
ขณะที่ผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐปรับตัวขึ้นสู่ระดับ 58.2 ในเดือนส.ค. โดยสูงกว่าตัวเลขเบื้องต้นที่ระดับ 55.1 จากระดับ 51.5 ในเดือนก.ค.